**L’Escola Superior de Ciències de la Salut gradua 156 estudiants**

El TecnoCampus va celebrar el passat divendres 29 de juny l’acte de graduació dels estudiants d’últim curs de l’Escola Superior de Ciències de la Salut. Es van graduar 156 estudiants, dels quals 78 són del Grau en Infermeria, 67 del Grau en Ciències de l’Activitat Física i de l’Esport i 11 del Màster Universitari en Cronicitat i Dependència. Enguany s’ha graduat la cinquena promoció d’estudiants d’Infermeria, la tercera de CAFE i la darrera d’aquest màster que ara s’anomena Màster en Atenció Integrada en la Cronicitat i l’Envelliment, amb l’objectiu d’acostar-se al màxim al tipus de pacients que pateixen aquesta patologia.

La directora de l’Escola Superior de Ciències de la Salut, Esther Cabrera, va animar els estudiants el discurs d’inici de l’acte a comprometre’s amb la professió i sobretot, amb els valors humans i socials, imprescindibles en totes les feines on es treballa amb persones. “L’aprenentatge ha de perdurar al llarg de la vida, no renuncieu a ser millors cada dia”, va afegir. Per part de la Universitat Pompeu Fabra hi va assistir el vicerector de Direcció de projectes d'acollida, participació i acompanyament d'estudiants de la Universitat Pompeu Fabra, Pablo Pareja, també va recomanar als graduats a seguir-formant-se i a no conformar-se en adaptar-se al canvi, sinó a ser-ne els catalitzadors: “No només heu de respondre al que el món laboral espera de vosaltres, definiu què voleu ser i feu valdre tot el que heu après”. Durant l’acte també es van entregar una sèrie de reconeixements a empreses i institucions col·laboradores amb els graus de l’Escola Superior de Ciències de la Salut.

Pel que fa a l’entrega de diplomes, el reconeixement per als millors expedients acadèmics de la promoció 2018 van ser per Sara Casado, en el Grau en Infermeria; Víctor Aparició, en el Grau en CAFE, i Albert Malaret, en el Màster Universitari en Cronicitat i Dependència. L’empresa Fecunmed i el Col·legi de professionals de l’Activitat Física i de l’Esport de Catalunya van entregar un obsequi als estudiants d’Infermeria i CAFE, respectivament, amb millors notes.

Els padrins de la promoció 2018 van ser Julio Fernández, president de la Conferència Nacional de Degans d’Infermeria, Marc Carmona, responsable del departament de Formació d’entrenadors del FC Barcelona, qui van assenyalar les persones com el denominador comú en totes les sortides professionals i van animar els estudiants a ser referents pel que fa a valors. “Actualment el valor diferencial en l’èxit professional és la manera com fem les coses”, va afirmar Carmona. “Sigueu apassionats, sigueu els líders del canvi, sense complexos i sense por. La felicitat és una actitud personal que cadascú decideix adoptar”, va afegir Fernández.

L’alcalde de Mataró i president del TecnoCampus, David Bote, va agrair als estudiants i famílies la confiança dipositada al TecnoCampus també va emfatitzar en el seu discurs la importància de posar les persones al centre: “Tot el que compartim amb les persones que ens acompanyen és el que dona sentit a la nostra feina”.

Més informació:   
Oriol Ribet   
Telf. 93 741 49 60 / 678 794 288   
 [www.tecnocampus.cat](http://www.tecnocampus.cat)